เอชเอสบีซีเล็งกินรวบลูกค้าพรีเมียร์
เอชเอสบีซี ขยายสาขารุกตลาดลูกค้าพรีเมียร์ ตั้งเป้าขยายฐานลูกค้า 10% เพิ่มส่วนแบ่งการตลาดเป็น 25%
19 มี.ค. 2554

เอชเอสบีซี ขยายสาขารุกตลาดลูกค้าพรีเมียร์ ตั้งเป้าขยายฐานลูกค้า 10% เพิ่มส่วนแบ่งการตลาดเป็น 25% 
นายแมตทิว ล็อบเนอร์ ประธานเจ้าหน้าที่บริหาร ธนาคารเอชเอสบีซี กล่าวว่า ในปีนี้ธนาคารตั้งเป้าเพิ่มสัดส่วนกลุ่มลูกค้ารายย่อย (พรีเมียร์) ที่มีเงินฝาก หรือการลงทุนขั้นต่ำกับธนาคารตั้งแต่ 3 ล้านบาทขึ้นไป เพิ่มขึ้นอีก 10% หลังจากในปีที่ผ่านมาลูกค้ากลุ่มนี้มีการเติบโตขึ้นถึง 50% 
ล่าสุด ธนาคารได้เปิดสาขาแห่งที่ 2 ในย่านทองหล่อ ตามแผนพัฒนาสถาบันการเงินฉบับที่ 2 ของธนาคารแห่งประเทศไทย เพื่อรองรับการขยายธุรกิจ โดยคาดว่าภายในปีนี้จะมีส่วนแบ่งการตลาดเพิ่มขึ้นจาก 20% เป็น 25%
“ในปีที่ผ่านมากลุ่มลูกค้าพรีเมียร์ทั่วโลกของเราเติบโตขึ้นถึง 30% หรือ 1 ล้านราย ดังนั้นบริษัทแม่จึงมีนโยบายขยายสาขาในแถบเอเชียแปซิฟิก เพื่อรองรับการเติบโตของลูกค้ากลุ่มนี้ ซึ่งคาดว่าเฉพาะลูกค้าในเอเชียรวมถึงประเทศไทยด้วยจะมีสินทรัพย์รวมกันถึง 9.7 ล้านล้านบาท” นายล็อบเนอร์ กล่าว
สำหรับกลยุทธ์ในการหาลูกค้ารายใหม่ในปีนี้ ธนาคารได้ตั้งทีมเฉพาะกิจขึ้นมา ซึ่งมีผู้เชี่ยวชาญด้านการขาย การทำโปรโมชันและการตลาด เพื่อตอบสนองความต้องการของลูกค้าแต่ละรายโดยเฉพาะและเน้นการขายทั้งผลิตภัณฑ์เงินฝาก เงินกู้ และการลงทุนในรูปแบบอื่น โดยมีลูกค้ากลุ่มเป้าหมายทั้งชาวไทยและชาวต่างชาติในสัดส่วนที่ใกล้เคียงกัน 
อย่างไรก็ตาม สำหรับแผนการขยายสาขาเพิ่มเติมนั้น ธนาคารจะประเมินผลจากการเปิดสาขาแรกก่อน ซึ่งหากมีผลตอบรับที่ดีอาจทยอยเปิดสาขาเพิ่มขึ้นเป็น 20 สาขาภายในปี 2555 
กรณีที่ในปีนี้มีการปรับลดวงเงินคุ้มครองเงินฝากจะลดลงมาเหลือ 50 ล้านบาทต่อบัญชีนั้น เชื่อว่าจะไม่ส่งผลกระทบกับธนาคาร
ลูกค้าเอชเอสบีซี พรีเมียร์ จะได้รับบริการให้คำปรึกษาแนะนำด้านการวางแผนทางการเงินจากผู้จัดการการเงินส่วนบุคคล บริการอินเทอร์เน็ตเพื่อตรวจสอบสถานะทางบัญชีของเอชเอสบีซีที่มีอยู่ทั่วโลก และโอนเงินระหว่างบัญชีเอชเอสบีซีข้ามประเทศโดยไม่เสียค่าธรรมเนียม บริการโทรศัพท์ระหว่างประเทศฟรีไปยังศูนย์บริการเอชเอสบีซี พรีเมียร์ใน 47 ประเทศ และเขตปกครองทั่วโลกโดยไม่เสียค่าใช้จ่าย เป็นต้น บริการเปิดบัญชีในต่างประเทศล่วงหน้าสำหรับลูกค้าที่วางแผนไปทำงานหรือศึกษาต่อในต่างประเทศ รวมทั้งบริการห้องรับรองพิเศษสำหรับลูกค้า พร้อมสิ่งอำนวยความสะดวกครบครัน นอกจากนี้ ลูกค้าเอชเอสบีซี พรีเมียร์ และครอบครัว ยังมีสิทธิ์ได้รับบริการความช่วยเหลือฉุกเฉินทั่วโลก อาทิ บริการเงินสดฉุกเฉินสูงสุด 2,000 เหรียญดอลลาร์สหรัฐในกรณีบัตรเครดิตสูญหายหรือถูกขโมย และบริการสายด่วนทั่วโลก